**Emmett Honeycutt** je izmišljeni lik iz amerčko-kanadske serije *Queer as Folk*, koja prati živote grupe gej i lezbejskih prijatelja i prijateljica u Pittsburghu, Pennsylvania. Lik je tumačio američki glumac Peter Paige. Emmett je zasnovan na liku Alexandra Perrya iz istoimene britanske serije Russella T. Daviesa. Emmett je često označen kao stereotip feminiziranog, kemp gej muškarca, koji je oštar na jeziku i potpuno out u svom manirizmu i stilu oblačenja. Takođe, Emmett je iskren i odan prijatelj, u koga se uvek može pouzdati. Profesor Paul Robinson ga opisuje kao "kraljicu sa velikim srcem".

Njegova feminiziranost se često isticala kao predmet mogućih kontroverzi, te se, recimo, napominje da je lik Emmetta mogao lako da bude "ništa više od uvredljivog stereotipa", ali da je, umesto toga, predstavljen kao snažan, *queeny* gej", koji "ume da igra, aksesorizuje, organizuje žurke i da se bori kao đavo za ljude koje voli i ciljeve u koje veruje."

Premise
-------

Emmett je rođen u malom mestu, Hazlehurst, Mississippi, na konzervativnom jugu Amerike u porodici sa šestoro braće i sestara. Prema čestim anegdotama koje se tiču njegovog života pre dolaska u Pittsburgh saznaje se da je morao da se izbori sa mnogim problemima tokom odrastanja. Kompleksnost njegovog lika dolazi iz iskustva kroz koje je prošao, koja su ga očvrsla i naučila da prihvata sebe. Njegova feminiziranost jeste izvor njegovih ranijih problema, kao i zadirkivanja od strane prijatelja, ali je on "prihvata sa potpunim komforom." Nakon dolaska u Pittsburgh, Emmett je sreo drag kraljicu, Godivu, koja ga je uzela u zaštitu i naučila da je hrabrost ne skrivati ono što jesi: "*Potrebno je više hrabrosti da bi se nosila haljina jedan sat, nego odelo celog života*".

Pregled
-------

U prvom serijalu dešava se velika promena kod Emmetta, koji kada dobija poziv od lekara da dođe na razgovor posle testiranja na HIV počinje da se plaši da je pozitivan i tada, daje obećanje da ukoliko je negativan, više nikada neće imati seks sa muškarcem. Posle dobijanja rezultata, koji su bili negativni, Emmett namerava da održi obećanje koje je dao Bogu i priključuje se ex-gay grupi, u kojoj pokušava da promeni svoju seksualnu orijentaciju. Grupa ga polako odvaja od prijatelja i Emmett se nalazi u haosu fanatizma iz koga konačno izlazi sa optimističnom spoznajom da ga Bog voli upravo onakvog kakav je: „*My flame has been rekindled and is burning brighter than ever.*"

Njegov najbolji prijatelj je Ted Schmidt, sa kojim kasnije ima kraću ljubavnu vezu, prekinutu uglavnom zbog Tedove narkomanske zavisnosti.

Jedno vreme radi kao zvezda Tedovog porno sajta pod pseudonimom Fetch Dickson, što ga dovodi do starog milijardera Georga Schickela, sa kojim stupa u vezu, ali koji ubrzo umire od infarkta u avionu u toku seksa i ostavlja mu 10 miliona dolara. Emmett može da zadrži novac jedino ako njegovu vezu sa Georgeom čuva u tajnosti. Ipak, rešava da se odrekne tog novca, jer želi da se zna da je on iskreno voleo Georga.

Kao TV „queer guy" Emmett je zadužen da daje priloge u vestima sa gej aspekta o modi, ponašanju, kozmetici i sl. Brian ga kritikuje da je postao pajac, koji treba da zabavlja heteroseksualce i govori mu da se od njega očekuje da bude aseksualan. Da bi dokazao suprotno, Emmett pokušava da u svoje priloge uključi jasnije iskazivanje svoje seksualnosti. Kada se pred kamerama poljubi sa upravo outovanim vođom ragbi tima, Drew Boydom, sa kojim je u tajnoj vezi, dobija otkaz. Emmett rešava da prekine vezu sa Drewom koji je sveže outovan i koji tek počinje da živi svoj gej život. Emmett oseća da nema prava da ga sputava u istraživanju različitih iskustava sa drugim muškarcima, kroz šta je Emmett već prošao i što više ne želi da radi.

U poslednjoj epizodi Emmet se susreće sa kapitenom plivačkog tima iz njegove srednje škole u koga je bio zaljubljen dok je živeo u Hazlehurstu. U završnoj sceni njih dvojica igraju zajedno.

Kritike
-------

Na sajtu AfterElton Emmett Honeycutt je u glasanju za najbolji gej lik u televizijskim serijama dospeo na sedmo mesto.

Izvori
------

1. ↑  Anthony Tommasini (14.1.2001.). „Looking for a Breakthrough? You'll Have to Wait". New York Times. Pristupljeno 20.4.2010.
2. 1 2  Paul Robinson (2005). „Queer Wars". The University of Chicago Press.
3. 1 2  „Readers' Choice: The Top 25 Gay TV Characters Revealed!". AfterElton. 29.11.2007. Pristupljeno 20.4.2010.

| * p
* r
* u
*Queer as Folk* (SAD/Kanada) |
| --- |
| Glavni likovi | 
* Ben Bruckner
* Emmett Honeycutt
* Brian Kinney
* Melanie Marcus
* Michael Novotny
* Debbie Novotny
* Lindsay Peterson
* Ted Schmidt
* Justin Taylor

 |
| Sporedni likovi | 
* Drew Boyd
* Dr. David Cameron
* Daphne Chanders
* Vic Grassi **·** Carl Horvath
* James "Hunter" Montgomery
* Jim Stockwell
* Jennifer Taylor
* Blake Wyzecki

 |
| Kreatori | 
* Ron Cowen
* Daniel Lipman

 |
| Produkcija | 
* Lista epizoda
* Soundtrack

 |